PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

							        

Číslo:	2012/FV/3/1/049	Bratislava 20. decembra 2012	

Protimonopolný úrad Slovenskej republiky, odbor koncentrácií v správnom konaní 
č. 0022/OK/2012 začatom dňa 09.11.2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa ENERGOCHEMICA SE, so sídlom Hvězdova 1716/2b, 140 00 Praha 4 - Nusle, Česká republika prostredníctvom splnomocneného právneho zástupcu advokátskej kancelárie Havel, Holásek & Partners s.r.o., Mlynské Nivy 49, 821 09 Bratislava v mene ktorej koná JUDr. Robert Neruda, Ph.D., usadený euroadvokát vo veci koncentrácie podnikateľov ENERGOCHEMICA SE, so sídlom Hvězdova 1716/2b, 140 00 Praha 4 - Nusle, Česká republika, FORTISCHEM a. s., M.R. Štefánika 1, 972 71 Nováky, Novácka Energetika, a. s., M.R. Štefánika 1, 972 71 Nováky, Light Stabilizers, s. r. o., Priemyselná 720, 072 22 Strážske, TP 2, s.r.o., Priemyselná 720, 072 22 Strážske, Slovenský Inštitút Technológií a. s., Grösslingova 45, 811 09 Bratislava a PTCHEM, s.r.o., Štvrť kpt. Nálepku 751/1 Dubová, 976 97 Nemecká 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní priamej výlučnej kontroly podnikateľa ENERGOCHEMICA SE, so sídlom Hvězdova 1716/2b, 140 00 Praha 4 - Nusle, Česká republika, ako kupujúceho nad podnikom podnikateľov:
- FORTISCHEM a. s., M.R. Štefánika 1, 972 71 Nováky na základe Zmluvy o kúpe cenných papierov, uzavretej dňa 01.08.2012 s podnikateľom ZIVIC LIMITED, registračné číslo: HE 251870, so sídlom Akropoleos, 59-61, SAVVIDES CENTER, P.C. 2012, Nicosia, Cyprus ako predávajúcim, 
- Novácka Energetika, a. s., M.R. Štefánika 1, 972 71 Nováky na základe Zmluvy o kúpe akcií, uzavretej dňa 01.08.2012 s podnikateľom STUPEFY HOLDINGS LIMITED, registračné číslo: HE 247672, so sídlom Akropoleos, 59-61, SAVVIDES CENTER, P.C. 2012, Nicosia, Cyprus ako predávajúcim, 
- Light Stabilizers, s. r. o., Priemyselná 720, 072 22 Strážske na základe Zmluvy o prevode obchodného podielu, uzavretej 01.08.2012 s podnikateľom EASTCITY LIMITED, registračné číslo: 6415042, so sídlom London, 5 Lloyds Avenue, United Kingdom ako predávajúcim, 
- TP 2, s.r.o., Priemyselná 720, 072 22 Strážske na základe Zmluvy o prevode obchodného podielu, uzavretej 01.08.2012 s podnikateľom TOLTEC LIMITED, registračné číslo: HE 155738, so sídlom Athinodorou 3, Dasoupoli, Strovolos, P.C. 2025, Nicosia, Cyprus ako predávajúcim, 
- Slovenský Inštitút Technológií a. s., Grösslingova 45, 811 09 Bratislava na základe Zmluvy o kúpe cenných papierov, uzavretej dňa 01.08.2012 s podnikateľom ZIVIC LIMITED, registračné číslo: HE 251870, so sídlom Akropoleos, 59-61, SAVVIDES CENTER, P.C. 2012, Nicosia, Cyprus ako predávajúcim a 
- PTCHEM, s.r.o., Štvrť kpt. Nálepku 751/1 Dubová, 976 97 Nemecká na základe Zmluvy o prevode obchodného podielu, uzavretej 01.08.2012 s podnikateľom HILBE HOLDINGS LIMITED, registračné číslo: HE 262632, so sídlom Zinonos Kitieos, 8, Kato Lakatamia, P.C. 2322 Nicosia, Cyprus ako predávajúcim.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 09.11.2012 listom zaevidovaným pod číslom 3470/2012 podnikateľom ENERGOCHEMICA SE, so sídlom Hvězdova 1716/2b, 140 00 Praha 4 - Nusle, Česká republika (ďalej len „ENERGOCHEMICA“) prostredníctvom splnomocneného právneho zástupcu advokátskej kancelárie Havel, Holásek & Partners s.r.o., Mlynské Nivy 49, 821 09 Bratislava v mene ktorej koná JUDr. Robert Neruda, Ph.D., usadený euroadvokát doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). Týmto podaním bolo začaté správne konanie vo veci predmetnej koncentrácie vedené pod číslom SK 0022/OK/2012. 

2.	Podľa Oznámenia koncentrácie koncentrácia spočíva v získaní priamej výlučnej kontroly podnikateľa ENERGOCHEMICA nad podnikom podnikateľov FORTISCHEM a. s., M.R. Štefánika 1, 972 71 Nováky; Novácka Energetika, a. s., M.R. Štefánika 1, 972 71 Nováky; Light Stabilizers, s. r. o., Priemyselná 720, 072 22 Strážske; TP 2, s.r.o., Priemyselná 720, 072 22 Strážske; Slovenský Inštitút Technológií a. s., Grösslingova 45, 811 09 Bratislava a PTCHEM, s.r.o., Štvrť kpt. Nálepku 751/1 Dubová, 976 97 Nemecká (ďalej len „FORTISCHEM, Novácka Energetika, Light Stabilizers, TP 2, SIT, PTCHEM alebo nadobúdané spoločnosti“), tak ako je uvedené vo výroku rozhodnutia.

3.	Po doplnení predmetného oznámenia koncentrácie podľa § 10 ods. 12 zákona a Vyhlášky úradu č. 204/2009 Z. z., ktorou sa ustanovujú podrobnosti o náležitostiach oznámenia koncentrácie v znení neskorších predpisov (ďalej len „Vyhláška“) začala plynúť v súlade so znením § 11 ods. 1 zákona dňa 07.12.2012 lehota 25 pracovných dní na vydanie rozhodnutia vo veci predmetnej koncentrácie.

4.	Úrad sa najprv zameral na posúdenie, či nastali podmienky na to, aby celú transakciu posúdil ako jednu koncentráciu. Za týmto účelom úrad analyzoval ekonomický cieľ predmetných transakcií, ktorý nadobúdateľ kontroly sleduje v záujme zistenia, či zmena štruktúry na trhu sledovaná predmetnou koncentráciou bude spôsobená týmito operáciami spoločne. 

5.	Vzhľadom na deklarovaný jednotný ekonomický cieľ transakcií a ich previazanosť, ktorá sa prejavila i v súbežnom uzatvorení kúpnopredajných zmlúv, ako aj vzhľadom na to, že kontrolu v predmetnom prípade nadobudne ten istý podnikateľ, úrad dospel k záveru, že uzatvorením vyššie uvedených zmlúv došlo k takým transakciám, ktoré predstavujú jednu koncentráciu, ktorá spočíva v získaní priamej výlučnej kontroly podnikateľa ENERGOCHEMICA nad podnikom podnikateľov FORTISCHEM, Novácka Energetika, Light Stabilizers, TP 2, SIT a PTCHEM, a teda že v prípade predmetnej transakcie ide o koncentráciu podľa § 9 ods. 1 písm. b) zákona, ktorá podlieha kontrole úradu podľa § 10 ods. 1 písm. a) zákona. 

6.	Účastníkom koncentrácie podľa podkladov získaných v tomto správnom konaní je podnikateľ ENERGOCHEMICA na strane nadobúdateľa kontroly a podnikatelia FORTISCHEM, Novácka Energetika, Light Stabilizers, TP 2, SIT a PTCHEM na strane nadobúdaných spoločností.

7.	Ako vyplýva z Oznámenia koncentrácie a jeho doplnení ENERGOCHEMICA je európska akciová spoločnosť založená dňa 23.12.2011 jediným akcionárom. Spoločnosť je od júla 2012 kótovaná na pražskej burze cenných papierov. Nadobúdané spoločnosti sú akciové spoločnosti resp. spoločnosti s ručením obmedzeným založené podľa slovenského práva. Spoločnosť FORTISCHEM prevádzkuje časť podniku Novácke chemické závody, a.s. v konkurze [.......................................................................................................]. Predmetom činnosti spoločnosti FORTISCHEM je o. i. výroba organických chemikálií, výroba plastov v primárnej forme a výroba technických plynov. V oblasti chemického priemyslu sa zameriava na výrobu a predaj výrobkov na báze výroby a spracovania chlóru (hydroxid sodný, chlór technický kvapalný, kyselina chlorovodíková, chlórnan sodný), produkciu karbidu vápnika a technických plynov, výrobu polymérov, hlavne na výrobu polyvinylchloridu (PVC) a produktov jeho spracovania. Predmetom činnosti spoločnosti Novácka Energetika je o. i. dodávka elektriny, rozvod tepla a distribúcia zemného plynu. Predmetom činnosti spoločnosti Light Stabilizers je o. i. maloobchod a veľkoobchod (aj s chemickými výrobkami) a podnikanie v oblasti nakladania s nebezpečným odpadom, ako aj s iným ako nebezpečným odpadom. Predmetom činnosti spoločnosti TP 2 je hlavne zabezpečenie energetických dodávok pre svojich odberateľov v rámci priemyselného areálu Chemko Strážske, t. j. zabezpečenie výroby, nákupu a dodávok elektriny, nákupu a distribúcie zemného plynu resp. výroby a dodávok tepla. Spoločnosť TP 2 je o. i. 100 % akcionárom spoločnosti Chemko, a. s. Slovakia, so sídlom Panenská 24, 811 03 Bratislava (ďalej len „Chemko“). Predmetom činnosti spoločnosti Chemko je hlavne výroba formalínu, formalínových kondenzátov, výrobkov formalínovej chémie, gumárenských chemikálií, základných výrobkov organickej a anorganickej chémie, novokolu, pentaerytritolu, fenokolu a fenochemu. Predmetom činnosti spoločnosti SIT je o. i. výskum a vývoj v oblasti prírodných a technických vied. Predmetom činnosti spoločnosti PTCHEM je výroba výrobkov z ropy a jej derivátov, výroba rafinérskych produktov, výroba farbív a pigmentov resp. výroba organických chemikálií. 

8.	Oznamovateľ koncentrácie v Oznámení koncentrácie uviedol, že k horizontálnemu prekrytiu aktivít účastníkov koncentrácie (spoločnosti Novácka Energetika a TP 2) dochádza pri dodávkach elektriny a distribúcii zemného plynu.

9.	Úrad zistil, že spoločné podiely účastníkov koncentrácie v oblasti dodávok elektriny a distribúcii zemného plynu v SR boli v roku 2011 [0-5] % resp.      [0-5] %, teda v zmysle Vyhlášky úradu v tomto prípade nejde o ovplyvnené trhy a preto sa úrad s touto oblasťou ďalej nezaoberal.

Vertikálna integrácia

Dodávateľský trh - kyselina chlorovodíková, tekutý hydroxid sodný

10.	Oznamovateľ koncentrácie v Oznámení koncentrácie uviedol, že účastník koncentrácie spoločnosť FORTISCHEM  pôsobí na tovarovom relevantnom trhu predaja kyseliny chlorovodíkovej (ďalej len „HCl“), vymedzenom územím 400 km dojazdovej vzdialenosti od sídla spoločnosti FORTISCHEM, ktorá vyrába tento produkt, t. j. územím Slovenskej republiky, Českej republiky, Maďarskom, Poľskom a Rakúskom.

11.	Oznamovateľ koncentrácie v Oznámení koncentrácie ďalej uviedol, že spoločnosť FORTISCHEM  pôsobí aj na tovarovom relevantnom trhu predaja tekutého hydroxidu sodného (ďalej len „ tekutý NaOH“), vymedzenom územím Slovenskej republiky, Českej republiky, Poľska, Rakúska a Maďarska, t.j. cca 400 km dojazdovou vzdialenosťou od sídla spoločnosti FORTISCHEM, ktorá vyrába tento produkt.

12.	Tovarovo možno podľa Oznámenia koncentrácie vymedziť trh HCl a trh NaOH. Úrad sa v tomto prípade nezaoberal z hľadiska definícií tovarových relevantných trhov pre HCl a NaOH zastupiteľnosťou prémiovej a technickej formy HCl resp. tekutej a pevnej formy NaOH. Vzhľadom na závery úradu tieto otázky mohli ostať otvorené. Možné dopady predmetnej koncentrácie boli analyzované vo vzťahu k technickej forme HCl resp. tekutej forme NaOH.

13.	Z analýz priestorových relevantných trhov, ktoré sú známe z predchádzajúcej rozhodovacej praxe úradu vyplýva, že územie, na ktorom sú súťažné podmienky homogénne zahŕňa širší priestor ako územie SR (napr. podiel dovozu HCl tvoril cca 60 % a NaOH 53 % v roku 2011 na celkovej spotrebe na území Slovenskej republiky). Tomu zodpovedá aj rozhodovacia prax Európskej komisie, ktorá napr. geografický relevantný trh predaja HCl vymedzuje vzdialenosťou 400 km od miesta výroby HCl.

Odberateľský trh - pentaerytritol, novolaková živica (súčasne je aj dodávateľským trhom vo vzťahu k polyéterickým polyolom), fenochem, fenokol, polyéterické polyoly 

14.	Oznamovateľ koncentrácie v Oznámení koncentrácie uviedol, že spoločnosť Chemko, ktorá je podnikateľom podľa § 4 ods. 1 písm. b) Vyhlášky pôsobí na tovarovom relevantnom trhu výroby a predaja pentaerytritolu, geograficky vymedzenom územím Európskeho hospodárskeho priestoru. Takto definovaný relevantný trh je trhom odbytu vo vzťahu k relevantnému trhu predaja HCl. Spoločnosť Chemko získava od spoločnosti FORTISCHEM produkt HCl ako pomocnú látku (regenerácia iontovýmenných aparátov) na výrobu produktu Pentol. Pentol je obchodným názvom používaným spoločnosťou Chemko pre pentaerytritol. Pentaerytritol je biela kryštalická látka (štvormocný monotopický alkohol), ktorá sa používa ako surovina pri výrobe náterových látok na báze alkydových živíc, syntetických a polosyntetických mazacích olejov a prísad do mazadiel, pri výrobe produktov na báze prírodných živíc, pri výrobe výbušnín, retardérov horenia, na výrobu stabilizátorov PVC a iné.

15.	Oznamovateľ koncentrácie v Oznámení koncentrácie ďalej uviedol, že spoločnosť Chemko pôsobí aj na tovarovom relevantnom trhu výroby a predaja novolakovej živice, vymedzenom územím 800 km dojazdovej vzdialenosti od výrobného podniku spoločnosti Chemko v Strážskom, t. j. územím Slovenskej republiky, Českej republiky, Maďarskom, Poľskom, Ukrajinou a Rakúskom. Takto definovaný relevantný trh je trhom odbytu vo vzťahu k relevantnému trhu predaja HCl. Spoločnosť Chemko získava produkt HCI vyrábaný spoločnosťou FORTISCHEM a využíva ho ako katalyzátor pri výrobe novolakovej živice (pod vlastným obchodným označením Novokol). Novokol je polykondenzát fenolformaldehydovej živice (lepidla) novolakového typu v rozpúšťadle. Je to vysokovyskózna kvapalina červenohnedej farby bez mechanických nečistôt. Novolakové živice vyrábané v spoločnosti Chemko sú používané ako spojivo pri výrobe žiaruvzdorných materiálov a upchávkových hmôt. Ďalšie možné využitie je pri výrobe uhlíkatých materiálov, materiálov pre automobilový priemysel – brzdné rezných a brúsnych materiálov, špeciálnych náterov, izolačných materiálov v elektropriemysle atď.

16.	Oznamovateľ koncentrácie v Oznámení koncentrácie ďalej uviedol, že spoločnosť Chemko pôsobí aj na tovarovom relevantnom trhu výroby a predaja fenochemu vymedzenom územím 1000 km dojazdovej vzdialenosti od výrobného podniku spoločnosti Chemko v Strážskom, ktorá vyrába tento produkt, t.j. územím Slovenskej republiky, Českej republiky, Maďarskom, Poľskom, Ukrajinou, Rakúskom, Litvou, Rumunskom a Bulharskom. Takto definovaný relevantný trh je trhom odbytu vo vzťahu k relevantnému trhu predaja tekutého NaOH. Spoločnosť Chemko nakupuje tekutý NaOH len od spoločnosti FORTISCHEM, ktorý následne využíva pri výrobe produktu fenochem. Živica (lepidlo) typu fenochem je červenohnedá kvapalina slabo zapáchajúca po fenole a formaldehyde. Fenochem je určený na termoaktívne spájanie čadičových alebo sklenených vlákien pri výrobe zvukovo a tepelne izolačných materiálov pre priemysel a stavebníctvo vo forme rohoží a dosák, ktoré sa nemôžu používať v interiéroch. 

17.	Oznamovateľ koncentrácie v Oznámení koncentrácie ďalej uviedol, že spoločnosť Chemko pôsobí aj na tovarovom relevantnom trhu výroby a predaja fenokolu, vymedzenom územím 1000 km dojazdovej vzdialenosti od výrobného podniku spoločnosti Chemko, t.j. územím Slovenskej republiky, Českej republiky, Maďarskom, Poľskom, Ukrajinou, Rakúskom, Litvou, Rumunskom a Bulharskom. Takto definovaný relevantný trh je trhom odbytu vo vzťahu k relevantnému trhu predaja tekutého NaOH. Ako je už vyššie uvedené, spoločnosť Chemko nakupuje tekutý NaOH len od spoločnosti FORTISCHEM, ktorý následne využíva aj pri výrobe produktu fenokol. Fenokol  je syntetické fenolformaldehydové lepidlo (živica) rezolového typu, určené k lepeniu vodovzdorných preglejok a iných vrstevnatých materiálov za tepla a tlaku v drevospracujúcom priemysle. 

18.	Na druhej strane v tomto prípade ide aj o opačný vertikálny vzťah. Oznamovateľ koncentrácie v Oznámení koncentrácie totiž uviedol, že spoločnosť FORTISCHEM je potenciálnym odberateľom novolakových živíc vyrábaných spoločnosťou Chemko. Tieto novolakové živice (Novokol) by spoločnosť FORTISCHEM mohla využívať na účely výroby produktov - polyéterických polyolov. Existuje teda potenciálna možnosť dodávok novolakovej živice podnikateľovi Fortischem na účely výroby polyéterických polyolov.  Trh výroby a predaja polyéterických polyolov bol v Oznámení koncentrácie geograficky vymedzený územím Európskeho hospodárskeho priestoru. Polyéterické polyoly sú medziprodukty chemikálií a sú spolu s di-izokyanátmi hlavnými zložkami pri výrobe polyuretánových pien. Hlavné použitie polyéterických polyolov je výroba polyuretánovej peny, pričom časť sa používa na výrobu náterových hmôt, lepidiel, tmelov a elastomérov.

19.	Úrad sa v tomto prípade tiež nezaoberal z hľadiska definície tovarového a priestorového relevantného trhu ani zastupiteľnosťou výrobku novolakovej živice, ani presným vymedzením vzdialeností obchodných tokov predaja novolakovej živice, vzhľadom na závery úradu mohli tieto otázky ostať otvorené. Podľa Oznámenia koncentrácie a jeho doplnenia obchodné toky (dodávky) podporujú tvrdenie, že priestorový trh by mal byť vymedzený územím minimálne [...] km od miesta výroby, teda by mal byť širší ako územie SR. Napr. [...............................................................................................................]. Aj z rozhodovacej praxe Komisie vyplýva, že relevantný trh týkajúci sa novolakových živíc zahŕňa širšie územie ako územie jedného členského štátu. Vyššie uvedené skutočnosti indikujú, že geografickým relevantným trhom je širší priestor ako územie SR. Vzhľadom na závery úradu, táto otázka mohla ostať otvorená.

20.	Odberateľské trhy nebolo ani potrebné definovať, nakoľko v tomto prípade išlo o skúmanie vertikálneho vzťahu na dodávateľských trhoch a trhovej sily podnikateľov na dodávateľskom trhu, ako je uvedené nižšie.

Dopady koncentrácie na hospodársku súťaž

21.	Úrad sa zaoberal možnými dopadmi predmetnej vertikálnej integrácie na hospodársku súťaž tak na dodávateľskom trhu, t. j. v oblasti predaja HCl, tekutého NaOH a novolakovej živice, ako aj na odberateľskom trhu, t. j. v oblasti odberu pentaerytritolu, novolakovej živice, fenochemu, fenokolu a polyéterických polyolov.

22.	Úrad vo vyššie uvedených oblastiach posudzoval schopnosť podnikateľa FORTISCHEM (v prípade HCl a tekutého NaOH) zabrániť prístupu k vstupom pre konkurentov spoločnosti Chemko na trhoch výroby pentaerytritolu, novolakovej živice, fenochemu, fenokolu. Rovnako posúdil schopnosť podnikateľa FORTISCHEM zabrániť prístupu k zákazníkom pre svojich konkurentov na trhoch predaja HCl a tekutého NaOH.

23.	Úrad v oblasti predaja novolakovej živice posudzoval potenciálny vertikálny vzťah podnikateľov Chemko a FORTISCHEM, hlavne schopnosť podnikateľa Chemko zabrániť prístupu k vstupom pre konkurentov spoločnosti FORTISCHEM na trhu výroby polyéterických polyolov. Rovnako posúdil schopnosť podnikateľa Chemko  zabrániť prístupu k zákazníkom pre svojich konkurentov na trhu predaja novolakovej živice.

Dodávky kyseliny chlorovodíkovej na výrobu pentaerytritolu a novolakovej živice resp. dodávky tekutého hydroxidu sodného na výrobu fenochemu a fenokolu

24.	Úrad zistil, že podnikateľ FORTISCHEM nedisponuje takým stupňom trhovej sily, že by bol schopný zabrániť prístupu k dodávkam HCl resp. tekutého NaOH konkurentom podnikateľa Chemko. Ako vyplýva z predchádzajúcej rozhodovacej praxe úradu v tejto oblasti je dostatočný počet vhodných alternatívnych dodávateľov HCl a tekutého NaOH. Na území susedných štátov (Poľsko, Maďarsko, Česká republika, Rakúsko) disponujú niektorí konkurenti spoločnosti FORTISCHEM dostatočnými nevyužitými výrobnými kapacitami HCl a tekutého NaOH, ktorými by mohli nahradiť dodávky HCl a tekutého NaOH spoločnosti FORTISCHEM.

25.	Na druhej strane podnikateľ FORTISCHEM by nebol schopný zabrániť svojim konkurentom na relevantnom trhu predaja HCl resp. tekutého NaOH ani v prístupe k zákazníkom. Z predchádzajúcej rozhodovacej praxe úradu vyplýva, že existuje viacero odberateľov HCl a tekutého NaOH, ktorým konkurenti spoločnosti FORTISCHEM dodávajú resp. by mohli dodávať HCl alebo tekutý NaOH. Tieto produkty sa nepoužívajú iba na výrobu pentaerytritolu a novolakovej živice resp. fenochemu a fenokolu, ale majú omnoho širšie využitie. Preto konkurenti spoločnosti FORTISCHEM budú mať aj naďalej možnosť dodávať HCl resp. tekutý NaOH ďalším odberateľom. 

26.	Úrad ďalej zistil, že ani HCl, ani tekutý NaOH nepredstavuje významný nákladový faktor súvisiaci s cenou produktov, ktoré podnikateľ Chemko vyrába. Podľa Oznámenia koncentrácie spotreba HCI v prípade produktu pentaerytritol predstavuje [...] % a v prípade produktu novolaková živica predstavuje      [...] % z priamych nákladov spoločnosti Chemko na príslušný produkt. Spotreba tekutého NaOH v prípade produktu fenochem predstavuje [...] % a v prípade produktu fenokol predstavuje [...] % z priamych nákladov spoločnosti Chemko na tieto produkty. Z uvedeného je zrejmé, že HCI a tekutý NaOH vyrábaný spoločnosťou FORTISCHEM nie je z hľadiska nákladov významnou zložkou týchto výrobkov.

27.	Zároveň ani podiel tržieb za predaj HCl a tekutého NaOH nepredstavuje významnú položku z hľadiska obratu spoločnosti FORTISCHEM, nakoľko hodnota predaja HCl resp. tekutého NaOH predstavuje [...] % resp. [...] % z celkového obratu spoločnosti.

Dodávky  novolakovej živice na výrobu polyéterických polyolov

28.	Po analýze možných negatívnych dopadov predmetnej koncentrácie na relevantný trh predaja novolakovej živice resp. polyéterických polyolov úrad dospel k záveru, že podnikateľ Chemko nedisponuje takým stupňom trhovej sily, že by bol schopný zabrániť prístupu k dodávkam novolakovej živice konkurentom podnikateľa FORTISCHEM. Podľa doplnenia Oznámenia koncentrácie (list č. 3733/2012 zo dňa 06.12.2012) pôsobia v tejto oblasti ďalší dodávatelia novolakovej živice, ktorí by mohli nahradiť dodávky novolakovej živice spoločnosti Chemko.

29.	Na druhej strane podnikateľ Chemko by nebol schopný zabrániť ani prístupu k zákazníkom na relevantnom trhu predaja novolakovej živice svojim konkurentom. Spoločnosť FORTISCHEM neodoberá a ani v minulosti neodoberala novolakovú živicu od žiadneho dodávateľa, teda ide o potenciálneho odberateľa. Podľa doplnenia Oznámenia koncentrácie (list č. 3733/2012 zo dňa 06.12.2012) existuje viacero odberateľov novolakovej živice, ktorým konkurenti spoločnosti Chemko dodávajú resp. by mohli dodávať novolakovú živicu.

Záver

30.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na príslušných relevantných trhoch, najmä v dôsledku vytvorenia alebo posilnenia dominantného postavenia.

31.	Z predložených informácií  a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu.

32.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová	  	 
   poverená zastupovaním
      riaditeľa odboru koncentrácií		

Rozhodnutie sa doručuje:

JUDr. Robert Neruda, Ph.D.
Usadený euroadvokát
Havel, Holásek & Partners s.r.o., advokátska kancelária
Mlynské Nivy 49
821 09 Bratislava